28/12/2010 | Administración LocalProvincial
Deputación Provincial da Coruña
Servizo de Fomento e Servizos Provinciais. Sección de Educación, Cultura e Deportes
Convocatoria do XV Premio de Teatro “Rafael Dieste”

Coa intención de incentivar a creatividade no ámbito do teatro, por ser unha das formas artísticas de maior incidencia social e en lembranza do xenial autor rianxeiro, a Deputación Provincial da Coruña convoca o XV Premio de teatro “Rafael Dieste”, de acordo coas seguintes: Poderán optar ao premio todos os autores de calquera nacionalidade, que presenten obras inéditas e non premiadas con anterioridade, que estean escritas en lingua galega. Establécese un premio único e indivisible, dotado con 6.500 €. Esta cantidade está suxeita ás retencións legais que lle sexan aplicables. A Deputación publicará a obra premiada, reservándose durante un prazo de dezaoito meses os dereitos de editala e de representala, e entregaralle ao gañador trinta exemprares. A Deputación poderá contratar unha compañía teatral galega para realizar a montaxe e a representación da obra premiada, sen que isto supoña unha compensación complementaria para o autor. O tema e a extensión da obra será libre, e a súa presentación será feita por quintuplicado, en exemprares separados, en tamaño DIN A 4, tamaño de letra 10, espazo 1 ½, polas dúas caras, numerados, grampados ou encadernados. Cada obra será presentada baixo o sistema de plica, polo que será enviada achegada dun sobre aparte; no exterior do sobre figurará o título da obra e o lema ou pseudónimo do seu autor; no interior incluirase unha copia do DNI, o enderezo, teléfono de contacto e correo electrónico e, ademais, unha declaración expresa de que a obra é inédita e que non foi premiada, ata a data da súa presentación, en ningún outro certame ou premio. O prazo de presentación de orixinais comezará o día seguinte ao de publicación desta convocatoria no Boletín Oficial da Provincia e rematará o día 15 de febreiro de 2011. Os orixinais enviaranse á Deputación da Coruña, Avda. Alférez Provisional 2, 15006 A Coruña, indicando no sobre “ XV Premio de teatro Rafael Dieste”. O xurado estará presidido polo presidente da Deputación da Coruña e formarán parte del: a deputada presidenta da Comisión de Cultura, Xuventude e Patrimonio Histórico e Artístico, catro persoas de recoñecido prestixio no ámbito teatral e un dos gañadores de anteriores edicións, que poderá ser substituído por outra persoa no caso de que, a ningún deles, lle fose posible aceptar a súa participación. O nomeamento do xurado será feito polo presidente da Deputación, e actuará como secretario o da Corporación ou o funcionario no que delegue. A composición do xurado farase pública con anterioridade á súa reunión no taboleiro e na páxina web da Deputación, co fin de que se poidan interpor, se é o caso, os recursos legais pertinentes. Os participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do concurso. O xurado actuará en pleno, en sesión a ser posible única, sendo necesaria a asistencia da maioría simple dos seus membros. Para os efectos da validez da súa constitución aplicarase o disposto no art.26.1 da Lei 30/1992 do réxime xurídico das administracións públicas e do procedemento administrativo común. As deliberacións serán secretas e delas redactarase a acta correspondente. Sendo un dos obxectivos deste concurso a representación da obra premiada, valoraranse positivamente os factores que incidan na súa viabilidade escénica: número de personaxes, condicións técnicas, etc. O xurado non poderá declarar deserto o premio e presentará a súa proposta ao presidente da Deputación, que é o órgano competente para resolvelo. A decisión do xurado terá lugar no primeiro trimestre do ano 2011 e darase a coñecer no taboleiro de anuncios e na páxina web da Deputación, e a través dos distintos medios de comunicación. A plica correspondente á obra que resulte finalista poderá ser aberta polo secretario do xurado co fin de que, se o seu autor o permite, poida darse a coñecer o seu nome. Non se devolverán os orixinais non premiados que, a partir da decisión do xurado, serán destruídos. A participación nesta convocatoria supón a total aceptación destas bases. A Coruña, 20 de decembro de 2010. O presidente, O secretario, Salvador Fernández Moreda José Luis Almau Supervía